VDSS Sklep Pdp 735/2018
Sodna praksa Višjega delovnega in socialnega sodišča, 2018-10-04

Oddelek za individualne in kolektivne delovne spore

Silva Donko (preds.), dr. Martina Šetinc Tekavc (poroč.), Valerija Nahtigal Čurman

odločitev o pravdnih stroških - delni umik tožbenega zahtevka - načelo uspeha

Po prvem odstavku 158. člena ZPP mora tožeča stranka, ki umakne tožbo, povrniti nasprotni stranki pravdne stroške, razen če je tožbo umaknila takoj, ko je tožena stranka izpolnila zahtevek. Zmotno je stališče, da gre za takojšen umik tožbe le, če bi do tega prišlo v roku 8 ali 15 dni po izpolnitvi zahtevka, zlasti če gre za več delnih izpolnitev zahtevka, tako kot v obravnavanem primeru, ko je bil del plačan 5. 12. 2017, del pa 5. 3. 2018. Stranka mora pravilnost obračuna oziroma delnih izpolnitev zahtevka tudi preveriti, zato ni odločilen le datum nakazil na njen račun. Tožnik je tožbo delno umaknil 31. 5. 2018, kar je pravočasen umik tožbe v smislu prvega odstavka 158. člena ZPP.

I. Pritožba se zavrne in se izpodbijani del sklepa (točka IV izreka odločbe sodišča prve stopnje) potrdi.

II. Tožnik sam krije svoje stroške pritožbenega postopka.

1. Sodišče prve stopnje je izdalo sodbo in sklep, s katerima je v I. točki izreka dopustilo spremembo tožbe, v II. točki izreka ustavilo postopek v delu, v katerem je tožeča stranka tožbo umaknila, v III. točki izreka zavrnilo tožbeni zahtevek, kot je razviden iz izreka sodbe, in v IV. točki izreka odločilo, da je tožena stranka dolžna tožeči stranki plačati pravdne stroške 20,72 EUR z zakonskimi zamudnimi obrestmi, ki tečejo od prvega dne po poteku izpolnitvenega roka do plačila.

2. Zoper IV. točko izreka sodbe in sklepa vlaga pritožbo tožena stranka zaradi zmotne uporabe materialnega prava in predlaga, da pritožbeno sodišče pritožbi ugodi, izpodbijani sklep spremeni oziroma podrejeno razveljavi ter zadevo vrne sodišču prve stopnje v ponovno odločanje. Nasprotuje ugotovitvi sodišča, da je tožnik tožbo umaknil takoj po izpolnitvi. Tožena stranka je zahtevek delno izpolnila 5. 12. 2017 in 5. 3. 2018, tožnik pa je tožbo delno umaknil 31. 5. 2018, kar ni takoj po izpolnitvi. Sodišče je napačno uporabilo prvi odstavek 158. člena ZPP, saj bi moralo plačilo stroškov v tem delu v celoti priznati toženi stranki. Sklicuje se na odločitve prvostopenjskega sodišča, iz katerih izhaja drugačno stališče. Tožnik tožbe ni umaknil pravočasno, zato je sodišče odločitev zmotno oprlo na 158. člen ZPP. Iz sodne prakse izhaja, da pomeni pravni standard pravočasnosti umika tožbe (takoj po izpolnitvi zahtevka) v roku najkasneje 8 dni, dva dneva po izpolnitvi zahtevka. Tudi 29. člen ZDSS-1 določa, da lahko sodišče v sodbi naloži dajatev v 8 - dnevnem roku za izpolnitev. To še toliko bolj velja, da je primeren rok za umik tožbe 8 dni. Kvečjemu bi lahko trdili, da je pravočasno umaknjena tožba v roku 15 dni, saj je tudi za soglasje k umiku določen rok 15 dni. Poleg tega je tožnik tudi glede zavrnilnega dela sodbe dolžan toženi stranki v celoti povrniti stroške postopka po uspehu.

3. Tožnik v odgovoru na pritožbo tožene stranke prereka pritožbene navedbe kot neutemeljene in pritožbenemu sodišču predlaga, da pritožbo tožene stranke zavrne kot neutemeljeno. Priglaša stroške odgovora na pritožbo.

5. Pritožbeno sodišče je izpodbijani del sklepa preizkusilo v okviru pritožbenih razlogov in razlogov, na katere pazi po uradni dolžnosti po drugem odstavku 350. člena v zvezi s 366. členom Zakona o pravdnem postopku (Ur. l. RS, št. 26/99 in nasl. – ZPP). Pri tem preizkusu je ugotovilo, da sodišče prve stopnje ni storilo bistvenih kršitev določb pravdnega postopka, na katere pritožbeno sodišče pazi po uradni dolžnosti, ter da je na ugotovljeno dejansko stanje pravilno uporabilo materialno pravo.

6. Iz ugotovitev sodišča prve stopnje izhaja, da sta bili delni plačili s strani tožene stranke izvršeni 5. 12. 2017 in 5. 3. 2018. Tožnik je tožbo delno umaknil s pripravljalno vlogo z dne 31. 5. 2015, ki je bila istega dne poslana priporočeno na sodišče. V vmesnem času, razen vložitve vloge s strani tožnika z dne 17. 1. 2018, s katero je toženo stranko pozval, naj specificira izvedeno plačilo, ni bilo opravljeno nobeno pravdno dejanje. Glede na navedeno je sodišče prve stopnje štelo, da je do delnega umika tožbe prišlo takoj po izpolnitvi zahtevka. Odločitev sodišča prve stopnje je pravilna.

7. Po prvem odstavku 158. člena ZPP mora tožeča stranka, ki umakne tožbo, povrniti nasprotni stranki pravdne stroške, razen če je tožbo umaknila takoj, ko je tožena stranka izpolnila zahtevek. Zmotno je stališče, da gre za takojšen umik tožbe le, če bi do tega prišlo v roku 8 ali 15 dni po izpolnitvi zahtevka, zlasti če gre za več delnih izpolnitev zahtevka, tako kot v obravnavanem primeru, ko je bil del plačan 5. 12. 2017, del pa 5. 3. 2018. Stranka mora pravilnost obračuna oziroma delnih izpolnitev zahtevka tudi preveriti, zato ni odločilen le datum nakazil na njen račun. Tožnik je tožbo delno umaknil 31. 5. 2018, kar je sodišče prve stopnje povsem utemeljeno štelo za pravočasen umik tožbe v smislu prvega odstavka 158. člena ZPP. V zvezi s to presojo ni relevantno sklicevanje pritožbe na paricijski rok 8 dni iz 29. člena Zakona o delovnih in socialnih sodiščih (Ur. l. RS, št. 2/2004 in nasl. - ZDSS-1) ter na rok 15 dni za soglasje k umiku tožbe iz drugega odstavka 188. člena ZPP.

8. Ker niso podani pritožbeni razlogi in ker pritožbeno sodišče tudi ni našlo kršitev, na katere pazi po uradni dolžnosti, je pritožbo zavrnilo kot neutemeljeno ter kot pravilen in zakonit potrdilo sklep sodišča prve stopnje v izpodbijanem delu (2. točka 365. člena ZPP).

9. Tožnik sam krije svoje stroške odgovora na pritožbo, saj ta ni bistveno prispeval k rešitvi zadeve, zato ga ni mogoče šteti med potrebne stroške (155. člen ZPP).

Zakon o pravdnem postopku (1999) - ZPP  - člen 154, 158, 158/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.